Οδηγία 2000/45/ΕΚ της Επιτροπής της 6ης Ιουλίου 2000 σχετικά με τον καθορισμό κοινοτικής μεθόδου αναλύσεως για τον προσδιορισμό της βιταμίνης Α, της βιταμίνης Ε και της θρυπτοφάνης σε ζωοτροφές (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία αριθ. 70/373/ΕΟΚ του Συμβουλίου, της 20ής Ιουλίου 1970, περί εισαγωγής τρόπων λήψεως δειγμάτων και μεθόδων κοινοτικής αναλύσεως για τον επίσημο έλεγχο των ζωοτροφών(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας(2), και ιδίως το άρθρο 2, Εκτιμώντας τα ακόλουθα: (1) Η οδηγία 70/373/ΕΟΚ προβλέπει ότι ο επίσημος έλεγχος των ζωοτροφών προκειμένου να διαπιστώνεται κατά πόσον πληρούνται οι νομοθετικές κανονιστικές διατάξεις όσον αφορά την ποιότητα και τη σύνθεση αυτών, πρέπει να γίνεται σύμφωνα με τις κοινοτικές μεθόδους δειγματοληψίας και ανάλυσης. (2) Η οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στις ζωοτροφές(3), όπως τροποποιήθηκε τελευταία από τον κανονισμό ΕΚ αριθ. 2439/1999 της Επιτροπής(4), ορίζει ότι η περιεκτικότητα σε βιταμίνη Α και βιταμίνη Ε πρέπει να αναφέρεται στη σήμανση εφόσον οι ουσίες αυτές προστίθενται σε προμείγματα και ζωοτροφές. (3) Η οδηγία 79/373/ΕΟΚ του Συμβουλίου, της 2ας Απριλίου 1979, περί εμπορίας των σύνθετων ζωοτροφών(5), όπως τροποποιήθηκε τελευταία από την οδηγία 2000/16/ΕΚ(6), και την οδηγία 93/74/ΕΟΚ του Συμβουλίου, της 13ης Σεπτεμβρίου 1993, για τις ζωοτροφές με τις οποίες επιδιώκονται στόχοι ιδιαίτερης διατροφής(7), όπως τροποποιήθηκε τελευταία από την οδηγία 96/25/ΕΚ(8), προβλέπουν τη δήλωση των αμινοξέων στη σήμανση των ζωοτροφών. (4) Πρέπει να καθοριστούν κοινοτικές μέθοδοι ανάλυσης για τον έλεγχο των ουσιών αυτών. (5) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής ζωοτροφών, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τα κράτη μέλη προβλέπουν ότι αναλύσεις που διεξάγονται με σκοπό επίσημους ελέγχους της περιεκτότητας των ζωοτροφών και προμειγμάτων σε βιταμίνη Α, βιταμίνη Ε και θρυπτοφάνη εκτελούνται χρησιμοποιώντας τη μέθοδο που περιγράφεται στο παράρτημα. Άρθρο 2 Τα κράτη μέλη θέτουν σε ισχύ, το αργότερο μέχρι τις 31 Αυγούστου 2000, τις αναγκαίες νομοθετικές, κανονιστικές ή διοικητικές διατάξεις για να συμμορφωθούν με τις διατάξεις της παρούσας οδηγίας. Ενημερώνουν την Επιτροπή σχετικά. Τα προβλεπόμενα μέτρα εφαρμόζονται από την 1η Σεπτεμβρίου 2000. Τα μέτρα αυτά, όταν θεσπίζονται από τα κράτη μέλη, περιλαμβάνουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Η διαδικασία για την αναφορά αυτή καθορίζεται από τα κράτη μέλη. Άρθρο 3 Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 6 Ιουλίου 2000.

[Source: multi_eurlex | Tokens: 2682]